CELEX: 32019R1705
Language: el
Date: 2019-10-10 00:00:00
Title: Κατ’ εξουσιοδότηση κανονισμός (ΕΕ) 2019/1705 της Επιτροπής της 10ης Οκτωβρίου 2019 για την τροποποίηση του κανονισμού (ΕΕ, Ευρατόμ) 2019/1197 του Συμβουλίου όσον αφορά τις προθεσμίες εντός των οποίων το Ηνωμένο Βασίλειο θα πρέπει να εκπληρώσει τις προϋποθέσεις επιλεξιμότητας για ενωσιακή χρηματοδότηση μετά την αποχώρηση του Ηνωμένου Βασιλείου από την Ένωση

11.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 260/40
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/1705 ΤΗΣ ΕΠΙΤΡΟΠΗΣ
         της 10ης Οκτωβρίου 2019
         για την τροποποίηση του κανονισμού (ΕΕ, Ευρατόμ) 2019/1197 του Συμβουλίου όσον αφορά τις προθεσμίες εντός των οποίων το Ηνωμένο Βασίλειο θα πρέπει να εκπληρώσει τις προϋποθέσεις επιλεξιμότητας για ενωσιακή χρηματοδότηση μετά την αποχώρηση του Ηνωμένου Βασιλείου από την Ένωση
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ, Ευρατόμ) 2019/1197 του Συμβουλίου, της 9ης Ιουλίου 2019, για τη λήψη μέτρων σχετικά με την εκτέλεση και τη χρηματοδότηση του γενικού προϋπολογισμού της Ένωσης για το 2019 σε σχέση με την αποχώρηση του Ηνωμένου Βασιλείου από την Ένωση (1), και ιδίως το άρθρο 2 παράγραφος 3, το άρθρο 3 παράγραφος 3 και το άρθρο 8,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση αυτή, εκτός εάν το Ευρωπαϊκό Συμβούλιο, σε συμφωνία με το εν λόγω κράτος μέλος, αποφασίσει ομόφωνα την παράταση της περιόδου αυτής.
                  
               
                     (2)
                  
                  
                     Ο κανονισμός (ΕΕ, Ευρατόμ) 2019/1197 καθορίζει τις προϋποθέσεις υπό τις οποίες το Ηνωμένο Βασίλειο και τα πρόσωπα και οι οντότητες που είναι εγκατεστημένα στο Ηνωμένο Βασίλειο θα συνεχίσουν να είναι επιλέξιμα για ενωσιακή χρηματοδότηση για επιλέξιμες δαπάνες που πραγματοποιούνται το 2019, από την ημερομηνία κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού, και καθορίζει τις προθεσμίες εντός των οποίων το Ηνωμένο Βασίλειο θα πρέπει να εκπληρώσει τις προϋποθέσεις για τη συνέχιση της επιλεξιμότητας, συμπεριλαμβανομένου χρονοδιαγράμματος πληρωμών για τους μήνες μετά τον Αύγουστο του 2019.
                  
               
                     (3)
                  
                  
                     Οι προθεσμίες και το χρονοδιάγραμμα πληρωμών καθορίστηκαν αφού λήφθηκε υπόψη το ενδεχόμενο αποχώρησης του Ηνωμένου Βασιλείου από την Ένωση χωρίς συμφωνία στις 13 Απριλίου 2019.
                  
               
                     (4)
                  
                  
                     Στις 11 Απριλίου 2019, το Ευρωπαϊκό Συμβούλιο εξέδωσε την απόφαση (ΕΕ) 2019/584 (2) για την περαιτέρω παράταση της προθεσμίας δυνάμει του άρθρου 50 παράγραφος 3 της ΣΕΕ, σε συμφωνία με το Ηνωμένο Βασίλειο, έως τις 31 Οκτωβρίου 2019.
                  
               
                     (5)
                  
                  
                     Ως εκ τούτου, είναι σκόπιμο να παραταθούν οι προθεσμίες εντός των οποίων το Ηνωμένο Βασίλειο θα πρέπει να εκπληρώσει τις προϋποθέσεις του κανονισμού (ΕΕ, Ευρατόμ) 2019/1197 και να τροποποιηθεί το χρονοδιάγραμμα πληρωμών, ώστε να ληφθεί υπόψη η παράταση της περιόδου που προβλέπεται στο άρθρο 50 παράγραφος 3 της ΣΕΕ έως τις 31 Οκτωβρίου 2019.
                  
               
                     (6)
                  
                  
                     O κανονισμός (ΕΕ, Ευρατόμ) 2019/1197 θα πρέπει συνεπώς να τροποποιηθεί αναλόγως.
                  
               
                     (7)
                  
                  
                     Σημειώνεται επίσης ότι η προϋπόθεση που αναφέρεται στο άρθρο 3 παράγραφος 1 στοιχείο α) του κανονισμού (ΕΕ, Ευρατόμ) 2019/1197 είναι πλέον άνευ αντικειμένου.
                  
               
                     (8)
                  
                  
                     Προκειμένου να αποφευχθεί ο κίνδυνος σοβαρής διαταραχής στην εκτέλεση και τη χρηματοδότηση του προϋπολογισμού της Ένωσης το 2019, ιδίως για τους δικαιούχους των ενωσιακών προγραμμάτων δαπανών και άλλων δράσεων κατά την ημερομηνία αποχώρησης του Ηνωμένου Βασιλείου από την Ένωση, ο παρών κανονισμός θα πρέπει να εκδοθεί σύμφωνα με τη διαδικασία επείγοντος η οποία περιγράφεται στο άρθρο 8 του κανονισμού (ΕΕ, Ευρατόμ) 2019/1197, και όπως προβλέπεται στο άρθρο 2 παράγραφος 3 και στο άρθρο 3 παράγραφος 3 του ίδιου κανονισμού, και θα πρέπει να αρχίσει να ισχύει επειγόντως από την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Θα πρέπει να εφαρμόζεται από την επομένη της ημερομηνίας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και στην επικράτειά του, εκτός εάν μέχρι εκείνη την ημερομηνία έχει αρχίσει να ισχύει συναφθείσα με το Ηνωμένο Βασίλειο συμφωνία αποχώρησης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ, Ευρατόμ) 2019/1197 τροποποιείται ως εξής:
            
                        (1)
                     
                     
                        στο άρθρο 2 παράγραφος 1, τα στοιχεία α), β) και γ) αντικαθίστανται από το ακόλουθο κείμενο:
                        
                                    «α)
                                 
                                 
                                    το Ηνωμένο Βασίλειο έχει επιβεβαιώσει γραπτώς στην Επιτροπή, εντός 7 ημερολογιακών ημερών μετά την ημερομηνία αποχώρησης, ότι θα συνεισφέρει σε ευρώ το ποσό που εμφανίζεται στη γραμμή “Ηνωμένο Βασίλειο” και στη στήλη “Σύνολο ιδίων πόρων” του πίνακα 7 του μέρους “A. Εισαγωγή και χρηματοδότηση του γενικού προϋπολογισμού της Ένωσης” του τμήματος εσόδων του προϋπολογισμού για το 2019 όπως προβλέπεται στον γενικό προϋπολογισμό της Ευρωπαϊκής Ένωσης για το οικονομικό έτος 2019 (3), όπως εγκρίθηκε στις 12 Δεκεμβρίου 2018, μείον το ποσό των ιδίων πόρων που αποδόθηκε από το Ηνωμένο Βασίλειο για το οικονομικό έτος 2019 πριν από την ημερομηνία αποχώρησης, σύμφωνα με το χρονοδιάγραμμα πληρωμών που προβλέπεται στον παρόντα κανονισμό
                                 
                              
                                    β)
                                 
                                 
                                    το Ηνωμένο Βασίλειο, εντός 20 ημερολογιακών ημερών μετά την ημερομηνία αποχώρησης, έχει καταβάλει στον λογαριασμό που ορίζει η Επιτροπή την πρώτη πληρωμή που αντιστοιχεί στη δόση που αναφέρεται στο δεύτερο εδάφιο της παρούσας παραγράφου επί το αποτέλεσμα των ακόλουθων: τον αριθμό των ολόκληρων μηνών μεταξύ της ημερομηνίας αποχώρησης και του τέλους του 2019 μείον τον αριθμό των μηνών μεταξύ του μήνα της πρώτης πληρωμής, εξαιρουμένου του εν λόγω μήνα, και του τέλους του έτους 2019
                                 
                              
                                    γ)
                                 
                                 
                                    το Ηνωμένο Βασίλειο έχει επιβεβαιώσει γραπτώς στην Επιτροπή, εντός 7 ημερολογιακών ημερών μετά την ημερομηνία αποχώρησης, τη δέσμευση ότι θα συνεχίσει να δέχεται τους ελέγχους που καλύπτουν ολόκληρη την περίοδο των προγραμμάτων και των δράσεων, σύμφωνα με τους ισχύοντες κανόνες· και»
                                 
                              
                  
                        (2)
                     
                     
                        στο άρθρο 3 παράγραφος 1, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    το Ηνωμένο Βασίλειο, εντός 30 ημερολογιακών ημερών μετά την ημερομηνία αποχώρησης, έχει καταβάλει στον λογαριασμό που ορίζει η Επιτροπή τις υπολειπόμενες μηνιαίες δόσεις που αναφέρονται στο άρθρο 2 παράγραφος 1 δεύτερο εδάφιο· και».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την ημερομηνία που έπεται εκείνης κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού σύμφωνα με το άρθρο 50 παράγραφος 3 της ΣΕΕ.
            Ωστόσο, ο παρών κανονισμός δεν εφαρμόζεται εάν, πριν από την ημερομηνία που αναφέρεται στη δεύτερη παράγραφο του παρόντος άρθρου, έχει συναφθεί συμφωνία αποχώρησης με το Ηνωμένο Βασίλειο σύμφωνα με το άρθρο 50 παράγραφος 2 της ΣΕΕ.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 10 Οκτωβρίου 2019.
            
               
                  Για την Επιτροπή
               
               
                  O Πρόεδρος
               
               Jean-Claude JUNCKER
            
         
         
            (1)  ΕΕ L 189 της 15.7.2019, σ. 1.
         
            (2)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).
         
            (3)  Οριστική έγκριση (ΕΕ, Ευρατόμ) 2019/333 του γενικού προϋπολογισμού της Ευρωπαϊκής Ένωσης για το οικονομικό έτος 2019 (ΕΕ L 67 της 7.3.2019, σ. 1).